《玲珑四犯 恽正叔西湖汎月图为陈玉几赋》
清代·厉鹗

寒玉砌澜，脩蛾横绿，青天明月初涌。人间今夕好，柳外凉阴重，沈沈两堤跨蝀。

问何人、曲声吹送。酒面邀秋，船头照影，吟思欲飞动。

烟空远眸堪纵。想菱飔乱起，荷气深拥。清欢惊易晓，光景随尘鞚。

南田词客今仙去，剩沙鸟、来成幽梦。谁与共。裴回写、閒情数种。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。